Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 378/12/4401	Komárno, 19.9.2012
EEČ : 2-30-178-2012

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Komárno
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 03. júna 2012 v čase okolo 13.45 hod v Komárne z ulice Cintorínskej za plavárňou si od neznámej osoby zakúpil sušenú rastlinnú látku konope s hmotnosťou 232 mg obsahujúcu viac ako 10 mg. účinnej látky tetrahydrokanabinolu (THC), ktoré množstvo zodpovedá najmenej jednej obvykle jednorázovej dávke drogy a túto látku u seba prechovával do 03. júna  2012 do 15.00 hod., kedy v cintoríne v  Komárne ju na výzvu príslušníka Policajného zboru vykonávajúceho preventívno-bezpečnostnú akciu dobrovoľne vydal, pričom rastlina konope je zaradená do I. skupiny omamných látok a jej účinná zložka tetrahydrokanabinol do I. skupiny psychotropných látok podľa zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník PZ v konaní pod ČVS: ORP- 479/OVK-KN-2012 dňa 24. júla  2012 vzniesol  obvinenie XXXXX pre prečin nedovolenej výroby omamných a  psychotropných látok, jedov alebo prekurzorov, ich držanie a obchodovanie s nimi podľa ustanovenia § 171 odsek 1 Trestného zákona,  na skutkovom základe uvedenom vo výrokovej časti tohto uznesenia.  

V prípravnom konaní bolo vykonané dokazovanie výsluchom obvineného XXXXX, výsluchom svedkov XXXXX, XXXXX, XXXXX,  znaleckým posudkom, ako aj zabezpečením ďalších listinných dôkazov obsiahnutých v spisovom materiále.   

 Z výsledkov takto vykonaného dokazovania vyplýva, že sa skutok stal, vykazuje zákonné znaky prečinu nedovolenej výroby omamných a  psychotropných látok, jedov alebo prekurzorov, ich držanie a obchodovanie s nimi podľa ustanovenia § 171 odsek 2 Trestného zákona a tohto skutku sa dopustil obvinený XXXXX tým, že u seba neoprávnene prechovával rastlinu rodu Cannabis (konopa)  s hmotnosťou 232 mg, obsahujúce 10 mg THC, teda v množstve spôsobilom ovplyvniť psychiku užívateľa, ktoré množstvo zodpovedá 1 bvykle jednorazovej dávke drogy, pričom rastliny rodu Cannabis (konopa) sú zaradené do I. skupiny omamných látok podľa zákona č. 139/98 Z.z. o omamných látkach, psychotropných látkach a prípravkoch v znení neskorších predpisov. 

Podľa ustanovenia §  216 odsek 1  Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

             Podľa § 171 odsek 1 Trestného zákona kto neoprávnene prechováva pre vlastnú potrebu omamnú látku, psychotropnú látku, jed alebo prekurzor v malom rozsahu, potrestá sa odňatím slobody až na tri roky.

             Podľa § 135 odsek 1 Trestného zákona prechovávaním omamnej látky, psychotropnej látky, jedu alebo prekurzora pre vlastnú potrebu sa rozumie mať neoprávnene v držbe po akúkoľvek dobu omamnú látku, psychotropnú látku, jed alebo prekurzor v množstve, ktoré zodpovedá najviac trojnásobku obvykle jednorazovej dávky na použitie, a to pre osobnú spotrebu.
             
             Obvinený vo svojom výsluchu po náležitom poučení vyhlásil, že spáchal skutok, za ktorý je stíhaný a súhlasil s podmienečným zastavením trestného stíhania, pričom vykonané dôkazy nevzbudzujú pochybnosti o tom, že toto vyhlásenie bolo vykonané slobodne, vážne a zrozumiteľne.  

              Zo zadokumentovaných listinných dôkazov vyplýva, že obvinený XXXXX  nebol v minulosti súdne trestaný ani postihnutý za priestupok.

S prihliadnutím na všetky okolnosti prípadu, na doterajší život obvineného a závažnosť skutku, možno rozhodnutie o podmienečnom zastavení trestného stíhania považovať za dostačujúce. 

Skúšobná doba bola u obvineného stanovená na spodnej hranici zákonnej možnosti od jedného do piatich rokov s prihliadnutím na osobu páchateľa.

Ak obvinený v priebehu skúšobnej doby povedie riadny život, prokurátor rozhodne, že sa osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 

Z vyššie uvedených dôvodov bolo rozhodnuté tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Patrik Balaško
prokurátor